1.ΑΠΟΦΑΣΙΣ ΥΠΟΥΡΓΟΥ ΚΟΙΝΩΝΙΚΗΣ ΠΡΟΝΟΙΑΣ Αριθ. 32694 της 5/13 Απρ. 1951 Περί απολυμάνσεως του, δια βυτίων, υδροφόρων πλοίων, υδριών ή άλλων δοχείων μεταφερομένου προς πώλησιν, ποσίμου ύδατος. Έχοντες υπ’ όψιν τον Α.Ν. 2520/1940 και τον τροποποιητικόν τούτου Νόμον 290/43, αποφασίζομεν: Συμπληρούντες τα περί πωλουμένων ποσίμων υδάτων υπ’ αριθ. 14, 15, 16 και 17 άρθρα του Υγειονομικού Κανονισμού Αττικοβοιωτίας, επεκταθέντος καθ’ άπασαν την επικράτειαν δια της υπ’ αριθ. 63378 ημετέρας αποφάσεως, ορίζομεν όπως: Προς απολύμανσιν του εκ πηγών ή φρεάτων λαμβανομένου και προς πόσιν χρησιμοποιούμενου ύδατος, δέον όπως μετά την πλήρωσιν των βυτίων, των υδροφόρων πλοίων, των υδριών ή ετέρων δοχείων δι’ ων μεταφέρουσιν τούτο, προστίθηται ανάλογος προς τον όγκον του εν αυτοίς ύδατος, ποσότης υποχλωριώδους ασβεστίου (βρωμούσης) ή χλωραμίνης συμφώνως προς τας υποδείξεις του Υγειονομικού Κέντρου. Η χλωρίωσις αύτη του ύδατος δέον όπως διαπιστούται είτε δι’ αυτοπροσώπου κατά την πλήρωσιν των ως άνω μεταφορικών μέσων, παρουσίας Υγειονομικού ή αστυνομικού οργάνου χορηγούντος μετά ταύτην σχετικήν βεβαίωσιν ή δι’ αιφνιδιαστικού ελέγχου διενεργουμένου υπό των αυτών οργάνων κατά την μεταφοράν ή διανομήν του ύδατος. Η ισχύς της παρούσης άρχεται από της δημοσιεύσεως της εις την Εφημερίδα της Κυβερνήσεως, οι παραβάται δ’ αυτής διώκονται και τιμωρούνται συμφώνως τω Α.Ν. 2520/40 ως ετροποποιήθη ούτος δια του Νόμ. 290/43. 